b'\n_START_ARTICLE_\nV\xc3\xa4risaflori\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nV\xc3\xa4risaflori j\xc3\xa4\xc3\xa4 yleens\xc3\xa4 alle metrin korkuiseksi, mutta L\xc3\xa4hi-id\xc3\xa4ss\xc3\xa4 on kaksimetrisiksi kasvavia lajikkeita. Kasvin lehdet sijaitsevat kierteisesti kiilt\xc3\xa4v\xc3\xa4ss\xc3\xa4 karvattomassa varressa. Lehdet ovat lyhytruotisia tai ruodittomia ja sepivi\xc3\xa4, ja niiden j\xc3\xa4ykk\xc3\xa4 lapa on muodoltaan puikea, ehyt sek\xc3\xa4 piikkilaitainen. V\xc3\xa4risaflorin kukkamyker\xc3\xb6t, jotka ovat yksitt\xc3\xa4in varren ja sen haarojen latvassa, ovat kooltaan enimmill\xc3\xa4\xc3\xa4n 3 x 4 senttimetri\xc3\xa4. Kukkien teri\xc3\xb6 on aluksi punakeltainen ja muuttuu sitten oranssinpunaiseksi. V\xc3\xa4risaflorin hedelm\xc3\xa4t ovat hieman p\xc3\xa4\xc3\xa4ryn\xc3\xa4nmuotoisia, nelis\xc3\xa4rm\xc3\xa4isi\xc3\xa4, valkoisia, kiilt\xc3\xa4vi\xc3\xa4 p\xc3\xa4hkyl\xc3\xb6it\xc3\xa4, jotka ovat 6\xe2\x80\x938 mm pitki\xc3\xa4._NEWLINE_Laji muistuttaa kasvutavaltaan ja kukiltaan ohdakkeita.\n_START_SECTION_\nLevinneisyys\n_START_PARAGRAPH_\nV\xc3\xa4risaflori on kotoisin Etel\xc3\xa4-Aasiasta, mutta sit\xc3\xa4 on viljelty Kiinassa, Intiassa, Persiassa ja Egyptiss\xc3\xa4 esihistoriallisesta ajasta alkaen. Keskiajalla se levisi Italiaan, Ranskaan ja Espanjaan, ja espanjalaiset veiv\xc3\xa4t sen Amerikkaan. Ruotsissa sit\xc3\xa4 tavataan villiintyneen\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nSaflorinsiemen\xc3\xb6ljyss\xc3\xa4 on v\xc3\xa4hemm\xc3\xa4n tyydytettyj\xc3\xa4 rasvahappoja kuin muissa kasvirasvoissa. Siemeniss\xc3\xa4 on usein 30\xe2\x80\x9345\xc2\xa0% rasvaa ja 34\xc2\xa0% proteiinia. Kun siemenist\xc3\xa4 on puristettu \xc3\xb6ljy, puristusj\xc3\xa4tteet voidaan viel\xc3\xa4 k\xc3\xa4ytt\xc3\xa4\xc3\xa4 karjan rehuksi. Safloria on aiemmin k\xc3\xa4ytetty v\xc3\xa4riaineena. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s kansanl\xc3\xa4\xc3\xa4kinn\xc3\xa4ss\xc3\xa4 rohdoksena._NEWLINE_Safloria kasvatetaan my\xc3\xb6s kuivakukiksi. Sen kuivatut kukinnot muistuttavat sahramia, ja safloria on myyty virheellisesti sahramin nimell\xc3\xa4, Intiassa ja Afganistanissa sit\xc3\xa4 k\xc3\xa4ytet\xc3\xa4\xc3\xa4n riisin v\xc3\xa4rj\xc3\xa4\xc3\xa4miseen, kuten kurkumaakin.'